এখানকার বাড়তি আকর্ষণ একটি চমৎকার পার্ক। তার দক্ষিণে শৈলদার বাড়ি আর উত্তরে তারাশঙ্করের। পরস্পরকে ওঁরা বাঁড়–জ্যে আর মুখুজ্যে বলে ডাকেন। এ-বাড়ির মেজানিন ফ্লোরে আমার পড়ার ঘর ও বৈঠকখানা। তার জানালা দিয়ে তাকালে মাঝে মাঝে চোখে পড়ে যে, তারাশঙ্কর সেই পার্কের ভিতর দিয়ে হেঁটে আসছেন। আমি জানি যে, পার্ক পেরিয়ে উনি এই বাড়ির সামনে এসে ‘ওহে মুখুজ্যে’ বলে হাঁক ছাড়বেন, আর দোতলা থেকে শৈলদাও অমনি নেমে আসবেন একতলায়। তার আগেই অবশ্য আমি একতলায় নেমে সদর-দরজা খুলে তারাশঙ্করকে আমার দেড়তলার ঘরে এনে বসাই। শৈলদাকেও খবর দিয়ে সেখানে ডেকে আনি। দুই বন্ধুতে গল্প জমে যায়।